b"\n_START_ARTICLE_\nOle Evinrude\n_START_SECTION_\nUtenbordsmotor\n_START_PARAGRAPH_\nEvinrude fikk ideen om \xc3\xa5 lage en utenbordsmotor fordi han p\xc3\xa5 det tidspunkt hadde en kj\xc3\xa6reste p\xc3\xa5 den andre siden av sj\xc3\xb8en hvor han bodde. For \xc3\xa5 spare krefter utviklet han da en \xc2\xabautomatisk romaskin\xc2\xbb som rett og slett var en totaktsmotor som han festet i bakparten av prammen._NEWLINE_I 1906 giftet Ole seg med irskf\xc3\xb8dte Bess Emily Carr. \xc3\x85ret etter ble deres eneste barn, Ralph Stanley f\xc3\xb8dt.  I 1907 bygde Ole sin f\xc3\xb8rste bensindrevne p\xc3\xa5hengsmotor, og \xc2\xabEvenrude\xc2\xbb p\xc3\xa5hengsmotor var en realitet. Den lignet ikke p\xc3\xa5 noen av konkurrentenes modeller; den var p\xc3\xa5 alle m\xc3\xa5ter mer praktisk og driftsikker._NEWLINE_I 1909 ble Evinrude Motor Company stiftet i Milwaukee. Navnet ble tilpasset det amerikanske markedet og Evinrude ble etter hvert et verdenskjent b\xc3\xa5tmotormerke. Firmaet var et partnerskap mellom Bess og Ole, hvor hun hadde ansvaret for forretningsdriften. I 1911 hadde deres tekniske overlegenhet utkonkurrert andre produsenter av sm\xc3\xa5b\xc3\xa5tmotorer. P\xc3\xa5 grunn av Bess' d\xc3\xa5rlige helse ble Evinrude Motor Company solgt i 1914. Ekteparet trakk seg tilbake i h\xc3\xa5p om at helsen til Bess skulle bedres._NEWLINE_I 1920, etter at Bess hadde gjenvunnet sin helse, dannet de to sammen ELTO Company (Evinrude Light Twin Outboard). \xc3\x85ret etter lanserte de en revolusjonerende type p\xc3\xa5hengsmotorer av aluminium med eksosutslipp under vann. Dette ble en umiddelbar suksess og ELTO ble dominerende p\xc3\xa5 markedet._NEWLINE_Selskapet overlevde s\xc3\xa5 vidt Den store depresjonen. I 1934 ble s\xc3\xb8nnen Ralph president i selskapet, som omsider begynte \xc3\xa5 tjene penger igjen. I 1935 var det fusjonerte selskapet Outboard Marine and Manufacturing Corporation (OMMC) verdens st\xc3\xb8rste produsent av p\xc3\xa5hengsmotorer, og et av de 500 st\xc3\xb8rste industriforetakene i USA. Denne framgangen fikk aldri Bess og Ole ta del i. Bess d\xc3\xb8de av kreft i 1933. Ole tok tapet av hustruen sv\xc3\xa6rt hardt og isolerte seg fra omverdenen frem til han selv d\xc3\xb8de 12. juli 1934, 14 m\xc3\xa5neder etter sin hustru."